Enoch maak stem dik, pos JJ oor fiksheid | Netwerk24
Deur Tinus van Staden 05 September 2019 12:12
Deur JJ Smuts weens gebrekkige fiksheid uit die Protea-groep te pos, het die waarnemende spandirekteur, Enoch Nkwe, 'n duidelike boodskap uitgestuur: As jy voortaan vir jou land wil speel, moet jy die ure op die oefenveld insit.
Jon Jon Smuts is uit die Protea-groep gepos nadat hy nie aan die span se fiksheidstandaarde voldoen het nie. Foto: Gallo Images
Die Proteas het Dinsdag die sogenaamde bliep-toets by die Tshwane Universiteit van Tegnologie (TUT) gedoen. Krieket Suid-Afrika (KSA) het Donderdag in 'n verklaring gesê Smuts het nie aan die span se fiksheidstandaarde voldoen nie.
Die veelsydige draaier van die Cape Cobras George Linde sal Smuts dus in die groep vir die drie T20-wegwedstryde later vandeesmaand teen Indië vervang.
Smuts het die Proteas reeds in agt T20-wedstryde verteenwoordig.
George Linde is by die Proteas se T20-groep ingesluit. Foto: Gallo Images
Die 27-jarige Linde is reeds saam met die Suid-Afrikaanse A-span in Indië en sal hom by die Proteas aansluit sodra die span daar land, het KSA in die verklaring gesê.
Hoewel Linde nie deel van die SA A-elftal was wat Donderdag in die vierde eendagwedstryd oplaas 'n sege oor Indië behaal het nie, was dit steeds 'n goeie week vir hom.
Hy was Dinsdag by die spelersloting vir die Mzansi-superliga in Soweto die enigste speler om deur die sogenaamde "reg om aanbod te ewenaar"-klousule deur sy voormalige span behou is.
Die Cape Town Blitz, vir wie Linde verlede jaar gespeel het, het dié reg uitgeoefen nadat 'n ander span Linde wou opraap.
Ashwell Prince, die Blitz se breier, het ná die tyd gesê hulle moes eenvoudig verseker Linde gaan nie vir hulle verlore nie.
"George is meer as net 'n linkshandige draaier. Ons slaan hom hoog aan as 'n middelordekolwer wat die bal hard kan slaan," het Prince gesê.
Hoewel Linde nie Donderdag vir die SA A-span in aksie was nie, het hy Saterdag in die tweede eendagwedstryd 'n onoorwonne vyftigtal geslaan en 1/21 in drie beurte platgetrek.
Die drie T20-wedstryde vind plaas op 15 September in Dharamsala, 18 September in Mohali en 22 September in Bengaluru.
* Die Proteas se T20-groep is: Quinton de Kock (k), Rassie van der Dussen (o-k), Temba Bavuma, Junior Dala, Bjorn Fortuin, Beuran Hendricks, Reeza Hendricks, David Miller, Anrich Nortjé, Andile Phehlukwayo, Dwaine Pretorius, Kagiso Rabada, Tabraiz Shamsi, George Linde.